b'\n_START_ARTICLE_\nMakedonska renesansa\n_START_PARAGRAPH_\nMakedonska renesansa je bilo obdobje v vzhodnorimskem razvoju umetnosti. Obdobje sovpada s \xc4\x8dasom vladanja cesarjev Makedonske dinastije (867 - 1025), obdobje iz katerega je najbolj znan cesar Vasilij II. Prvi cesar makedonske dinastije je bil Vasilij I., ki je bil podobno kot predhodnik Justinijan rojen v kme\xc4\x8dki srednji sloj, ki je bil svoboden in imel voja\xc5\xa1ke ter dr\xc5\xbeavljanske pravice, a je bilo malo verjetno, da bi preprost dr\xc5\xbeavljan ustanovil novo dinastijo. Vasilij I. se je preselil v Konstantinopel, kjer ga je opazil Mihael III. in povabil na cesarski dvor. Kasneje je bil Vasilij I. izvoljen za vzhodnorimskega cesarja in za\xc4\x8del novo dinastijo. Obdobje makedonske dinastije in makedonske renesanse je sovpadalo z Otonsko renesanso v zahodni Evropi._NEWLINE_Makedonska renesansa je razcvet umetnosti slikarstva in kiparstva v imperiju po stoletnem zatonu zaradi krize ikonoklazma. Ikone so po porazu ikonoklazma ponovno dovolili kot svete predmete, ki izra\xc5\xbeajo naklonjenost in \xc4\x8da\xc5\xa1\xc4\x8denje boga ter legendarnih svetnikov. Poleg ikon pa je obdobje znano predvsem po slikarskih upodobitvah v knjigah psalmov, ki po svoji kakovosti in slogu dosegajo klasi\xc4\x8dno antiko._NEWLINE_V \xc4\x8dasu makedonske dinastije se je izbolj\xc5\xa1alo tudi voja\xc5\xa1ko stanje v dr\xc5\xbeavi; Slovani, ki so pred tem vdrli na balkanski polotok so bili voja\xc5\xa1ko pora\xc5\xbeeni; posledi\xc4\x8dno je bil ves severni balkanski polotok kot do l. 602 po l. 1015 ponovno del vzhodnorimske dr\xc5\xbeave. Cesarstvo je pomembno vplivalo na Slovane, saj ni uni\xc4\x8devalo njihove kulture, ampak je v slovanskih de\xc5\xbeelah spodbujalo gradnjo novih cerkva in jih okra\xc5\xa1evala s standardiziranimi vzorci mozaikov. Prav tako so v tem obdobju v slovanske kraje poslali meniha Konstantina (Cirila) in Metoda, ki sta Slovane nau\xc4\x8dila pismenosti. Nove cerkve so gradili tudi v Konstantinoplu in osrednjih regijah cesarstva; primer je samostan Hosios Lukas v Gr\xc4\x8diji._NEWLINE_Najbolj prepoznavni element makedonske renesanse, ki je razviden v pari\xc5\xa1ki knjigi psalmov, je o\xc5\xbeivitev na\xc4\x8dinov slikanja in motivov iz klasi\xc4\x8dne gr\xc5\xa1ko-rimske antike. Te so pome\xc5\xa1ane s kr\xc5\xa1\xc4\x8danskimi temami in tvorijo svojevrsten slog. Pomemben del umetnosti v tem obdobju je tudi kiparstvo; kiparski in rokodelski izdelki so bili ustvarjeni ve\xc4\x8dinoma iz slonove kosti, tudi ti ka\xc5\xbeejo nivo kakovosti gr\xc5\xa1ko-rimske antike in obnavljanje helenisti\xc4\x8dnih motivov. Najpogostej\xc5\xa1i predmeti iz slonove kosti so bili kipi in reliefi svetnikov; cerkvena oprema, \xc5\xa1katle za shranjevanje nakita, itd.'